
1. PASIŪLYMAS DĖL EUROPOS PARLAMENTO SPRENDIMO
dėl 2022 finansinių metų Europos Sąjungos bendrojo biudžeto įvykdymo patvirtinimo, X skirsnis – Europos išorės veiksmų tarnyba
(2023/2134(DEC))
Europos Parlamentas,
–	atsižvelgdamas į 2022 finansinių metų Europos Sąjungos bendrąjį biudžetą[footnoteRef:1], [1:  OJ L 45, 2022 2 24.] 

–	atsižvelgdamas į 2022 finansinių metų Europos Sąjungos konsoliduotąsias metines ataskaitas (COM(2023)0391 – C9‑0253/2023)[footnoteRef:2], [2:  OL C, C/2023/2, 2023 10 12.] 

–	atsižvelgdamas į Europos išorės veiksmų tarnybos metinę 2022 m. (…) atlikto vidaus audito ataskaitą biudžeto įvykdymą tvirtinančiai institucijai,
–	atsižvelgdamas į Audito Rūmų 2022 finansinių metų metinę biudžeto vykdymo ataskaitą kartu su institucijų atsakymais[footnoteRef:3], [3:  OL C, C/2023/103, 2023 10 4.] 

–	atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2022 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą[footnoteRef:4], [4:  OL C, C/2023/112, 2023 10 12.] 

–	atsižvelgdamas į Sutarties dėl Europos Sąjungos veikimo 314 straipsnio 10 dalį ir 317, 318 ir 319 straipsnius,
–	atsižvelgdamas į 2018 m. liepos 18 d. Europos Parlamento ir Tarybos reglamentą (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012[footnoteRef:5], ypač į jo 59, 118, 260 ir 263 straipsnius, [5:  OL L 193, 2018 7 30, p. 1.] 

–	atsižvelgdamas į 2010 m. liepos 26 d. Tarybos sprendimą 2010/427/ES, kuriuo nustatoma Europos išorės veiksmų tarnybos struktūra ir veikimas[footnoteRef:6], ypač į jo 8 straipsnį, [6:  OL L 201, 2010 8 3, p. 30.] 

–	atsižvelgdamas į Darbo tvarkos taisyklių 100 straipsnį ir V priedą,
–	atsižvelgdamas į Užsienio reikalų komiteto nuomonę,
–	atsižvelgdamas į Biudžeto kontrolės komiteto pranešimą (A9‑0000/2024),
1.	patvirtina Sąjungos vyriausiajam įgaliotiniui užsienio reikalams ir saugumo politikai, kad Europos išorės veiksmų tarnybos 2022 finansinių metų biudžetas įvykdytas / atideda savo sprendimo, kuriuo Sąjungos vyriausiajam įgaliotiniui užsienio reikalams ir saugumo politikai patvirtinama, kad Europos išorės veiksmų tarnybos 2022 finansinių metų biudžetas įvykdytas, priėmimą;
2.	išdėsto savo pastabas toliau pateikiamoje rezoliucijoje;
3.	paveda Pirmininkei perduoti šį sprendimą ir rezoliuciją, kuri yra neatskiriama jo dalis, Europos išorės veiksmų tarnybai, Tarybai, Komisijai, Audito Rūmams, Europos ombudsmenui ir Europos duomenų apsaugos priežiūros pareigūnui bei pasirūpinti, kad jie būtų paskelbti Europos Sąjungos oficialiajame leidinyje (L serijoje). 

[bookmark: _Toc156471361]2. PASIŪLYMAS DĖL EUROPOS PARLAMENTO REZOLIUCIJOS
su pastabomis, sudarančiomis neatskiriamą sprendimo dėl 2022 finansinių metų Europos Sąjungos bendrojo biudžeto įvykdymo patvirtinimo, X skirsnis – Europos išorės veiksmų tarnyba, dalį
(2023/2134(DEC))
Europos Parlamentas,
–	atsižvelgdamas į savo sprendimą dėl Europos Sąjungos 2022 finansinių metų bendrojo biudžeto įvykdymo patvirtinimo, X skirsnis – Europos išorės veiksmų tarnyba,
–	atsižvelgdamas į Darbo tvarkos taisyklių 100 straipsnį ir V priedą,
–	atsižvelgdamas į Užsienio reikalų komiteto nuomonę,
–	atsižvelgdamas į Biudžeto kontrolės komiteto pranešimą (A9‑0000/2024),
A.	kadangi vykdant biudžeto įvykdymo patvirtinimo procedūrą biudžeto įvykdymą tvirtinanti institucija nori pabrėžti, jog ypač svarbu toliau stiprinti Sąjungos institucijų demokratinį teisėtumą didinant skaidrumą ir atskaitomybę, įgyvendinant rezultatais grindžiamo biudžeto sudarymo koncepciją ir užtikrinant gerą žmogiškųjų išteklių valdymą;
B.	kadangi Europos išorės veiksmų tarnyba (EIVT) yra atsakinga už savo būstinės Briuselyje administracinių išlaidų valdymą ir 144 Sąjungos delegacijų bei tarnybų tinklą;
C.	kadangi EIVT atsakomybės sritis išplėsta, kad aprėptų delegacijose dirbančių Komisijos darbuotojų administracinį valdymą sudarant įvairius tarnybų lygio susitarimus;
D.	kadangi delegacijų vaidmuo – atstovauti Sąjungai ir jos piliečiams visame pasaulyje kuriant tinklus ir partnerystes ir propaguoti Sąjungos vertybes;
E.	kadangi EIVT ir toliau savo pobūdžiu bei kilme yra specifinė, kaip ir tuo metu, kai ji buvo įsteigta sujungus darbuotojus, priklaususius buvusiems Tarybos ir Komisijos išorės santykių skyriams, į kuriuos buvo integruoti valstybių narių diplomatai;
F.	kadangi pagal EIVT vidaus taisykles EIVT generalinis sekretorius veikia kaip institucijos deleguotasis leidimus suteikiantis pareigūnas, o už išteklių valdymą atsakingas generalinis direktorius atlieka vyriausiojo perdeleguotojo leidimus suteikiančio pareigūno vaidmenį;
G.	kadangi biudžeto vykdymas reglamentuojamas Finansiniu reglamentu ir EIVT biudžeto vykdymo vidaus taisyklėmis;
1.	pažymi, kad EIVT biudžetas patenka į DFP 7 išlaidų kategoriją „Europos viešasis administravimas“, kurią 2022 m. sudarė 11,6 mlrd. EUR (t. y. 5,9 proc. viso Sąjungos biudžeto); pažymi, kad maždaug 1,1 mlrd. EUR EIVT biudžetas sudaro apie 9,4 proc. visų administracinių išlaidų;
2.	pažymi, kad Audito Rūmai savo 2022 finansinių metų metinėje ataskaitoje išanalizavo 60 administravimo srities operacijų imtį – tiek pat kaip 2021 m.; taip pat pažymi, kad Audito Rūmai rašo, jog administracines išlaidas sudaro išlaidos žmogiškiesiems ištekliams, įskaitant pensijoms, kurios 2022 m. sudarė apie 70 proc. visų administracinių išlaidų, taip pat išlaidas pastatams, įrangai, energijai, ryšių ir informacinėms technologijoms, ir kad jų daugelio metų darbo patirtis rodo, jog apskritai šios išlaidos yra nedidelės rizikos;
3.	pažymi, kad 14 (23 proc.) iš 60 operacijų buvo klaidų, tačiau Audito Rūmai, remdamiesi penkiomis kiekybiškai įvertintomis klaidomis, apskaičiavo, kad klaidų lygis nesiekia reikšmingumo ribos;
4.	apgailestauja dėl to, kad Audito Rūmai savo 2022 finansinių metų metinėje ataskaitoje pažymi, kad EIVT mokėjimuose jie nustatė dvi kiekybiškai įvertinamas klaidas, iš kurių viena buvo susijusi su galiojančios pagrindinės sutarties dėl apsaugos paslaugų, kurias įsigijo ES delegacija, nebuvimu, o kita – su išmokomis vaikui, kurias darbuotojas gavo iš kitų šaltinių, tačiau jos nebuvo išskaičiuotos iš jo darbo užmokesčio;
Biudžeto ir finansų valdymas
5.	pažymi, kad 2022 m. EIVT biudžetas buvo 786 947 220 EUR, t. y. 2,5 proc. didesnis nei 2021 m., taigi nuo 2020 m. iki 2021 m. padidėjo mažiau nei 5,0 proc.; pažymi, kad EIVT panaudojo ne tik savo biudžetą, bet ir Komisijos skirtą 241,4 mln. EUR sumą (įskaitant asignuotąsias pajamas ir iš kito laikotarpio perkeltas sumas) administracinėms išlaidoms, susijusioms su ES delegacijose dirbančiu Komisijos personalu, padengti; pažymi, kad tai sudarė 14,3 proc. padidėjimą, palyginti su 2021 m.; pažymi, kad EIVT taip pat gavo papildomų įnašų Europos plėtros fondo darbuotojų delegacijose bendroms išlaidoms padengti ir kitų sumų, todėl visas turimas EIVT biudžetas (įsipareigojimų asignavimai) siekia 1 143,6 mln. EUR, t. y. 4,8 proc. daugiau nei 2020 m.;
6.	pažymi, kad 2022 m. buvo įvykdyta 99,99 proc. galutinio EIVT biudžeto įsipareigojimų, t. y. dar daugiau nei 2021 m., kai buvo įvykdyta 99,37 proc., ir gerokai daugiau nei 2020 m., kai buvo įvykdyta 95,01 proc.; be to, pažymi, kad 2022 m. buvo įvykdyta 90,56 proc. biudžeto mokėjimų, o tai yra reikšmingas padidėjimas, palyginti su 84,47 proc. įvykdymo lygiu 2021 m. ir 82,34 proc. įvykdymo lygiu 2020 m.;
7.	 pažymi, kad 2022 m. galutinis EIVT būstinės biudžetas po perkėlimų siekė 308,1 mln. EUR, t. y. buvo 4,4 proc. didesnis nei 2021 m.; pažymi, kad buvo įvykdyta 100 proc. biudžeto įsipareigojimų; pažymi, kad buvo įvykdyta 269,2 mln. EUR mokėjimų, t. y. 87,4 proc. biudžeto, t. y. 30,9 mln. EUR daugiau nei 2021 m., kai buvo įvykdyta 80,8 proc. mokėjimų;
8.	pažymi, kad 2022 m. galutinis EIVT delegacijų biudžetas po perkėlimų siekė 478,9 mln. EUR, t. y. buvo 1,3 proc. didesnis nei 2021 m.; pažymi, kad buvo įvykdyta 100 proc. biudžeto įsipareigojimų; pažymi, kad buvo įvykdyta 443,4 mln. EUR mokėjimų, t. y. 92,6 proc. biudžeto, t. y. absoliutus padidėjimas siekė 33,3 mln. EUR, palyginti su 2021 m., kai buvo įvykdyta 86,8 proc. mokėjimų;
9.	pažymi, kad EIVT pagal Finansinio reglamento 29 straipsnį atliko 20 biudžeto perkėlimų, iš kurių trys buvo susiję su informacija apie biudžeto valdymo instituciją; pažymi, kad bendra perkėlimų suma buvo 38,2 mln. EUR, dėl to EIVT delegacijų biudžetas padidėjo 0,9 mln. EUR, EIVT būstinės darbuotojų biudžetas sumažintas 0,5 mln. EUR, o EIVT būstinės pastatų ir įrangos biudžetas sumažintas 0,4 mln. EUR;
10.	susirūpinęs pažymi, jog EIVT praneša, kad 2022 m. biudžetas buvo ypač sudėtingas dėl naujų užduočių ir padidėjusių einamųjų išlaidų ir kad rizikos mažinimo priemonės apėmė visų neesminių delegacijų išlaidų sumažinimą arba panaikinimą, kad buvo atidžiai apsvarstytas informacijos apie etatus būstinėje ir delegacijose paskelbimas ir keletas jų buvo įšaldyti tam tikram laikotarpiui, neprivalomi atlyginimų atnaujinimai ir pareigybių paaukštinimas buvo kiek įmanoma sustabdyti arba atidėti, o reikalavimų trečiosioms šalims vykdymas, kai įmanoma, buvo paspartintas;
11.	pažymi, kad dėl Rusijos agresijos karo prieš Ukrainą EIVT biudžetas patyrė spaudimą, be kita ko, dėl didėjančios infliacijos ir atlyginimų koregavimo, labai išaugusių energijos sąnaudų ir kitų rangovo išlaidų, susijusių su tam tikromis prekėmis ir paslaugomis;
12.	apgailestauja dėl to, kad 2023 m. toliau daromas spaudimas biudžetui ir dėl to EIVT priėmė sprendimą nesiųsti darbuotojų į jokias planuojamas tolesnes misijas į rinkimų stebėjimo misijas dėl didelei daliai 2023 m. skirto kelionių biudžeto trūkumo;
13.	su pasitenkinimu pažymi, kad bendras su valstybėmis narėmis ir kitais ES partneriais bendrai naudojamų patalpų skaičius Sąjungos delegacijose padidėjo nuo 122 2021 m. iki 135 2022 m.; palankiai vertina tai, kad EIVT generalinis sekretorius priėmė sprendimą dėl bendro patalpų naudojimo politikos, kuriuo nustatoma išsami ir skaidri struktūrinė sistema, pagal kurią EIVT bendro naudojimo patalpomis praktika derinama nustatant bendrus principus ir tikslus;
14.	pažymi, kad visos EIVT apmokėtos komandiruočių išlaidos 2022 m. sudarė 24,065 mln. EUR, t. y. gerokai padidėjo, palyginti su 6,128 mln. EUR 2021 m., tačiau yra labiau palyginamos su prieš COVID 19 buvusiu lygiu 2019 m., kai sumokėta suma buvo 20,972 mln. EUR; be to, pažymi, kad EIVT neturi atskiros biudžeto eilutės vyriausiojo įgaliotinio ir pirmininko pavaduotojo komandiruotėms ir kelionėms ir kad vyriausiojo įgaliotinio ir pirmininko pavaduotojo komandiruočių ir kelionių išlaidas dalijasi EIVT ir Komisija, atsižvelgdamos į misijos tikslą; galiausiai pažymi, kad 2022 m. EIVT išlaidos, susijusios su 6-iomis vyriausiojo įgaliotinio ir pirmininko pavaduotojo misijomis, sudarė 3 502,73 EUR, o oro taksi išlaidos sudarė 178 320,76 EUR; prašo EIVT informuoti Parlamentą apie tai, kiek kartų vyriausiasis įgaliotinis ir pirmininko pavaduotojas keliavo komerciniais lėktuvais ir kiek kartų buvo naudojami užsakomieji skrydžiai;
Vidaus valdymas, veiklos rezultatai ir vidaus kontrolė
15.	pažymi, kad 2022 m. buvo laipsniškai panaikintos su COVID-19 pandemija susijusios išskirtinės priemonės ir institucijos pradėjo normaliai veikti, o EIVT nukentėjo nuo Rusijos agresijos karo prieš Ukrainą, taip pat saugumo krizių Afganistane, Haityje ir Sahelyje; taip pat pažymi, kad įvertinant evakuacijos poreikio lygmenį trys Sąjungos delegacijos buvo pažymėtos 3 lygiu, t. y. tik svarbiausiems darbuotojams buvo leista likti komandiravimo šalyje – Ukrainoje (nuo 2022 m. vasario mėn.), Haityje (nuo 2022 m. birželio mėn.) ir Burkina Fase (nuo 2022 m. gruodžio mėn.);
16.	palankiai vertina tai, kad EIVT, reaguodama į įvairias krizes, 2022 m. liepos mėn. įsteigė Reagavimo į krizes centrą, kuris palaiko ryšius su išorės partneriais, pvz., Sąjungos institucijomis ir valstybėmis narėmis, ir sutelkia diplomatinius, saugumo ir žvalgybos pajėgumus viduje;
17.	pažymi, kad už išteklių valdymą atsakingas generalinis direktoratas, kuris ir toliau nagrinės visų krizių administracinius aspektus, buvo pertvarkytas į du direktoratus, o skyrių skaičius sumažintas nuo 16 iki 13, sujungus panašias ir susijusias funkcijas, ir kad buvo sustiprinta generalinio direktoriaus koordinavimo grupė;
18.	pažymi, kad 2021 m. EIVT įsteigė Vidaus kontrolės komitetą, kuris nuo to laiko susitinka du kartus per metus, kad vyresnieji vadovai galėtų aptarti rizikos mažinimo priemones, parengtas siekiant pašalinti nustatytus vidaus kontrolės trūkumus;
19.	su pasitenkinimu atkreipia dėmesį į tai, kad 2022 m. nė viena ES delegacija nepateikė išlygų;
20.	pažymi, kad skirtingus EIVT biudžeto elementus tikrina jos vidaus auditorius, Komisijos vidaus audito tarnyba ir Audito Rūmai; su nuostaba pažymi, kad 2022 m. EIVT nepradėjo jokių vidaus auditų, tačiau 2022 m. buvo užbaigti du auditai ir kad trys auditai tebevykdomi;
21.	pažymi, kad 2022 m. liko neįgyvendintos keturios esminės Vidaus audito tarnybos rekomendacijos; palankiai vertina tai, kad rekomendacijos dėl saugumo Sąjungos delegacijoje Malyje įgyvendinimas yra atidžiai stebimas; apgailestauja, kad rekomendacijos dėl Sąjungos delegacijos Vašingtone valdymo tebėra neįgyvendintos ir kad įsteigus ribotos atsakomybės bendrovę kilo sudėtingų teisinių klausimų; prašo, kad Parlamentas būtų nuolat informuojamas apie su šia bendrove susijusios padėties raidą;
22.	pažymi, kad 2022 m. EIVT inspekcijos tarnybos paskelbė 5 esmines rekomendacijas, ir palankiai vertina tai, kad trys buvo visiškai įgyvendintos arba išspręstos, o paskutinės dvi yra atidžiai stebimos; prašo EIVT pateikti daugiau informacijos vykdant tolesnius veiksmus, susijusius su pranešimu dėl biudžeto įvykdymo patvirtinimo;
23.	pabrėžia, kad dėl Audito Rūmų išvadų praėjusių metų dėmesys viešųjų pirkimų ir įdarbinimo procedūroms, kurias organizuoja Sąjungos delegacijos, ir toliau kelia susirūpinimą; pažymi, kad EIVT pasisakė už keletą Finansinio reglamento pakeitimų, kad būtų atsižvelgta į ypatingą Sąjungos delegacijų trečiosiose šalyse padėtį; vis dėlto, atsižvelgdamas į galutinius derybų dėl Finansinio reglamento rezultatus, ir toliau ragina EIVT patvirtinti tinkamas priemones, pvz., mokymą ir patobulintas gaires, siekiant užtikrinti, kad būtų sumažintas Sąjungos delegacijų klaidų skaičius, ir pranešti Parlamentui apie priimtas priemones;
24.	pažymi, kad Sąjungos delegacija Jungtinėje Karalystėje 2020 m. vasario 1 d. pradėjo veikti biuro patalpose, kuriose anksčiau buvo įsikūrusi Komisijos atstovybė ir Europos Parlamento ryšių biuras; džiaugdamasis pažymi, kad po to, kai EIVT ir Parlamentas pasirašė susitarimą dėl paslaugų lygio, Londone komandiruotiems Parlamento darbuotojams bus taikomos tos pačios teisės ir pareigos, kaip ir teisės ir pareigos, numatytos susitarime dėl delegacijos personalo būstinės, ir kad Sąjungos delegacija Londone apie Parlamento darbuotojus praneša Jungtinės Karalystės valdžios institucijoms pagal susitarimą dėl paslaugų lygio;
Žmogiškieji ištekliai, lygybė ir darbuotojų gerovė
25.	pažymi, kad iki 2022 m. pabaigos EIVT dirbo 5188 asmenys, iš kurių 2419 (46,6 proc.) buvo paskirti dirbti EIVT būstinėje, o 2769 (53,4 proc.) – Sąjungos delegacijose ir biuruose, t. y. 2,3 proc. daugiau nei 2021 m. pabaigoje, kai EIVT dirbo 5072 žmonės: 2303 darbuotojai – būstinėje ir 2769 – delegacijose ir biuruose; pažymi, kad visi 116 darbuotojų buvo įdarbinti EIVT būstinėje; galiausiai pažymi, kad 2022 m. EIVT iš biudžeto valdymo institucijos gavo papildomus 32 etato ekvivalentus ir kad keturi etatai (trys AD ir vienas AST) buvo perkelti Komisijai kaip administracinio biudžeto dalis;
26.	pažymi, kad 2022 m. pabaigoje darbuotojus sudarė 1247 pareigūnai, 468 laikinieji darbuotojai, 596 sutartininkai, 491 deleguotasis nacionalinis ekspertas, 1573 vietos darbuotojai, 144 stažuotojai, 39 jaunesnieji specialistai delegacijose ir 630 išorės, laikinųjų darbuotojų ir kitų darbuotojų; galiausiai pažymi, kad ES delegacijose taip pat dirbo 3 316 Komisijos darbuotojai;
27.	pažymi, kad 2022 m. pabaigoje iš 1715 pareigūnų ir laikinųjų darbuotojų 881 (51,4 proc.) buvo vyrai, o 834 (48,6 proc.) – moterys, t. y. šiek tiek daugiau nei 2021 m., kai 48,1 proc. darbuotojų buvo moterys; pažymi, kad 55,9 proc. sutartininkų buvo moterys, t. y. šiek tiek daugiau nei 57,7 proc. 2021 m., o tarp deleguotųjų nacionalinių ekspertų 25,1 proc. buvo moterys, o tai taip pat yra daugiau nei 22,2 proc. 2021 m.;
28.	pažymi, kad būstinėje ir delegacijose 2022 m. pabaigoje buvo 18 moterų (29,0 proc.) ir 44 vyrai (71,0 proc.), t. y. šiek tiek padidėjo santykinė moterų dalis, palyginti su 26,8 proc. 2021 m.; palankiai vertina tai, kad būstinėje moterų, einančių vyresniųjų vadovų pareigas, dalis padidėjo nuo 25,0 proc. 2021 m. iki 30,6 proc. 2022 m.;
29.	pažymi, kad centrinės grandies vadovų būstinėje ir delegacijose 2022 m. pabaigoje vidurinės grandies vadovų pareigas eina 86 moterys (38,4 proc.) ir 138 vyrai (61,6 proc.); pažymi, kad tai reiškia, jog moterų dalis padidėjo nuo 34,2 proc., tačiau moterų dalis vis dar nepatenkinamai maža; taip pat palankiai vertina tai, kad būstinėje vidurinės grandies vadovų pareigas einančių moterų dalis padidėjo nuo 40,7 proc. 2021 m. iki 44,4 proc. 2022 m.;
30.	palankiai vertina tai, kad EIVT, reaguodama į Parlamento raginimus, priėmė 2021–2025 m. lyčių lygybės veiksmų planą kaip kompleksinę priemonę visiems užsienio politikos aspektams, nes tai pirmas žingsnis siekiant tikros feministinės diplomatijos; palankiai vertina tai, kad ES lyčių ir įvairovės ambasadorė toliau propaguoja Sąjungos politiką moterų, taikos ir saugumo klausimais, kad būtų užtikrintas moterų dalyvavimas visuose diplomatiniuose ir politiniuose dialoguose, ir palankiai vertina tai, kad tarp valstybių narių ir EIVT buvo įsteigtas ES moterų diplomatijos tinklas, siekiant propaguoti Sąjungos vertybes įvairovės ir lygybės srityje ir remti lyčių lygybę visame pasaulyje;
31.	palankiai vertina tai, kad EIVT darbuotojai atstovauja visoms valstybėms narėms; vis dėlto pažymi, kad išlieka tam tikras disbalansas: visose darbuotojų kategorijose atstovaujamos 25 valstybės narės, tačiau tik vienas darbuotojas yra Liuksemburgo pilietis, o Maltos piliečių tarp sutartininkų kategorijos darbuotojų išvis nėra; pažymi, kad Belgija yra labiausiai atstovaujama valstybė narė, kurios piliečiai sudaro 12,7 proc. EIVT darbuotojų, įskaitant 15,4 proc. pareigūnų; pažymi, kad iš 141 Sąjungos ambasadorių trys valstybės narės (Vengrija, Liuksemburgas ir Malta) neturi nė vieno atstovo, o daugiausia ambasadorių turi Prancūzija – 20, Ispanija – 18, Italija – 17, Vokietija – 14 ir Belgija – 11, o tai reiškia, kad 80 iš 141 ambasadorių etatų užima atstovai iš šių penkių šalių ir tai sudaro 57 proc.; su pasitenkinimu pažymi, kad šis skaičius sumažėjo, palyginti su praėjusiais metais, kai 61 proc. ambasadorių buvo iš tų pačių penkių šalių; pakartoja savo raginimą EIVT toliau išlaikyti tvirtą geografinę pusiausvyrą visoje savo organizacijoje ir visais lygmenimis;
32.	pažymi, kad 2022 m. EIVT nuotolinio darbo taisyklės reiškė, kad būstinės darbuotojams buvo leista dirbti nuotoliniu būdu iki trijų dienų per savaitę, o delegacijų darbuotojams buvo leista dirbti nuotoliniu būdu vieną dieną per savaitę; be to, pažymi, kad 2023 m. spalio mėn. įsigaliojo naujos nuotolinio darbo taisyklės ir kad pereinamojo laikotarpio priemonės apėmė leidimą tiek būstinėje, tiek delegacijose dirbantiems darbuotojams ne darbo vietoje nuotoliniu būdu dirbti 10 dienų, ir šis leidimas konkrečiu atveju gali būti taikomas ir darbuotojams, kurių šeiminė padėtis yra sudėtinga; prašo EIVT nuolat informuoti Parlamentą apie naujas nuotolinio darbo taisykles ir apie tai, kaip jas vertina darbuotojai ir vadovybė;
33.	apgailestaudamas pažymi, kad ilgalaikių laikinojo nedarbingumo atostogų daugiau kaip 50 dienų išėjusių darbuotojų skaičius padidėjo nuo 91 darbuotojo 2021 m. iki 111 darbuotojų 2022 m., t. y. padidėjo 22 proc. taip pat pažymi, kad EIVT įgyvendina keletą iniciatyvų, kuriomis siekiama užtikrinti paramą darbuotojams ir juos šviesti apie strategijas, kuriomis siekiama išvengti perdegimo, įskaitant vadovų įpareigojimą užtikrinti, kad užduočių paskirstymas būtų pagrįstas ir kad perdegimo atveju būtų nustatytos gairės ir speciali darbo laiko tvarka siekiant palengvinti grįžimą į darbą; ragina EIVT toliau svarstyti, kaip būtų galima kiek įmanoma išvengti ilgalaikių nedarbingumo atostogų, įskaitant perdegimą;
34.	palankiai vertina tai, kad 2022 m. EIVT pradėjo keletą iniciatyvų, kuriomis siekiama didinti informuotumą apie priekabiavimą, įskaitant 2022 m. spalio mėn. rengtą „Informavimo apie kovą su priekabiavimu savaitę“ ir naujų EIVT profesinio elgesio principų priėmimą; pažymi, kad 2022 m. buvo pateikti du pagalbos prašymai, susiję su priekabiavimu, iš kurių vienas buvo baigtas nagrinėti 2022 m., o kitas – 2023 m., abiem atvejais netaikant sankcijų; pažymi, kad dar trys 2021 ir 2020 m. prašymai buvo baigti nagrinėti 2022 m. ir vienas 2023 m.; be to, pažymi, kad 2022 m. EIVT paklausa mediacijos paslaugoms išaugo ir pasiekė 218 tarpininkavimo bylų ir 19 konfidencialių konsultacijų atvejų; prašo, kad Parlamentas būtų nuolat informuojamas apie priekabiavimo atvejų skaičiaus pokyčius ir apie tai, ar kuriame nors iš jų taikomos sankcijos;
35.	pažymi, kad EIVT nežino tikslaus neįgalių darbuotojų skaičiaus, tačiau iš 2021 m. anoniminės apklausos atsakymų matyti, kad 24 iš 1075 respondentų nurodė negalią, o 23 – trumpalaikę arba laikiną negalią; palankiai vertina tai, kad Sąjungos delegacijos parengė informacijos apie prieinamumą suvestines, kuriose pateikiama informacija apie delegacijų patalpų tinkamumą ir prieinamumą, siekiant užtikrinti, kad darbuotojai su negalia turėtų atitinkamą informaciją prieš kreipiantis dėl komandiruotės;
36.	palankiai vertina tai, kad EIVT ir toliau įdarbina palyginti daug stažuotojų, siūlo 63 stažuotes pagal programą „Blue Book“, keturias trumpalaikes stažuotes būstinėje ir 365 stažuotes 102 delegacijose; pažymi, kad viena trumpalaikė stažuotė būstinėje ir 22 stažuotės delegacijose nebuvo finansuojamos ir jas atliko studentai, kurie turėjo atlikti stažuotę kaip studijų dalį, mainais už akademinius kreditus; pakartoja savo raginimą visoms institucijoms užtikrinti, kad visi stažuotojai iš institucijos gautų pagrįstą atlyginimą, išskyrus atvejus, kai jie jau gauna atlyginimą iš kito šaltinio;
Etikos sistema ir skaidrumas
37.	palankiai vertina tai, kad EIVT ir toliau rengia mokymus etikos klausimais per naujų darbuotojų priėmimo sesijas „Newcomers Welcome Sessions“ ir prieš komandiravimą rengiamus seminarus Sąjungos ambasadoriams ir administracijos vadovams; vis dėlto ragina EIVT apsvarstyti, kaip užtikrinti, kad visiems darbuotojams būtų priminti svarbūs principai, pvz., etika, skaidrumas, interesų konfliktai ir kova su sukčiavimu, rengiant privalomas mokymus, apklausas ar kitas priemones;
38.	apgailestauja, kad 2022 m. OLAF ištyrė nedidelį skaičių sukčiavimo atvejų, kai Sąjungos delegacijos darbuotojų neteisėtai pasisavino Sąjungos lėšas, ir kad kai kurie atvejai vis dar nagrinėjami; pabrėžia, kad OLAF turi užbaigti savo tyrimus prieš padarant išvadas, tačiau kartu ragina EIVT imtis visų būtinų veiksmų, kad būtų greitai reaguojama į bet kokią OLAF kritiką;
39.	pažymi, kad 2022 m. EIVT išnagrinėjo 16 Ombudsmeno prašymų, iš kurių 11 bylų buvo susijusios su administracinėmis procedūromis, o penkios – su galimybe susipažinti su dokumentais; pažymi, kad 2022 m. buvo užbaigta 13 iš 16 tyrimų ir kad 11 atvejų nebuvo nustatyta netinkamo administravimo, o kitais dviem atvejais buvo nustatytas dalinis netinkamas administravimas arba netinkamas administravimas; palankiai vertina tai, kad EIVT siekia 100 proc. įgyvendinti ombudsmeno pateiktus pasiūlymus ar rekomendacijas;
40.	palankiai vertina tai, kad 2022 m. spalio mėn. EIVT priėmė „Profesinio elgesio EIVT principus“, kuriuose apibendrinamas profesinis elgesys, kurio tikimasi iš darbuotojų, ir kad jie privalo pranešti, nusiųsdami formą EIVT etikos grupei, apie visus interesų konfliktus, kurie gali kilti jiems vykdant savo pareigas; pažymi, kad EIVT toliau svarsto galimus EIVT etikos sistemos atnaujinimus; prašo, kad Parlamentas būtų visapusiškai informuojamas apie visus pokyčius šioje srityje;
41.	pabrėžia, kad, nors EIVT nėra institucija, kaip apibrėžta ES sutarties 13 straipsnyje, ir neatlieka tiesioginio vaidmens rengiant Sąjungos teisės aktus, ji vis dėlto atlieka svarbų vaidmenį, susijusį su Sąjungos teisės aktais, priimant sprendimus dėl sankcijų ir derybų dėl tarptautinių prekybos susitarimų, kurie turi didelį reguliavimo poveikį; pažymi, kad būtų labai tikslinga, jei EIVT prisijungtų prie ES skaidrumo registro pagal susitarimą dėl paslaugų lygio; ragina EIVT paskelbti apie visus susitikimus su visų tipų lobistų organizacijomis, įskaitant Sąjungos delegacijų vadovus, siekiant padidinti skaidrumą;
42.	pažymi, kad 2022 m. EIVT gavo keturias interesų konfliktų deklaracijas ir kad jos buvo tvarkomos profesionaliai ir kiekviena atskirai; pažymi, kad EIVT atsisakė suteikti leidimą išorės veiklai ir atleido vieną darbuotoją iš pareigų, susijusių su jo ankstesnio darbdavio projektų klausimais, finansavimu ar valdymu;
43.	pažymi, kad 2022 m. iš 15 pranešimų dėl veiklą baigus tarnybą EIVT gavo tris pranešimus apie ketinimą įsidarbinti privačioje įmonėje; su pasitenkinimu pažymi, kad nuolatines pareigas ėjusiam pareigūnui, ketinusiam dirbti konsultantu advokatų kontoroje, buvo nustatytas dvejų metų veiklos pertraukos laikotarpis;
44.	su pasitenkinimu pažymi, kad 2023 m. EIVT priėmė naują kovos su sukčiavimu strategiją, kuri šiuo metu įgyvendinama; prašo pateikti naujausią informaciją apie šį įgyvendinimą ir vėl svarstys šį klausimą per 2023 m. biudžeto įvykdymo patvirtinimo procedūrą; taip pat pažymi, kad EIVT kartu su Komisija jau rengia mokymus apie sukčiavimą ir kad tokie mokymai yra privaloma mokymų prieš komandiravimą dalis;
45.	atkreipia dėmesį į tai, kad EIVT šiuo metu svarsto galimybę priimti nepriklausomas įgyvendinimo nuostatas dėl išorės veiklos ir užduočių; prašo, kad Parlamentas būtų nuolat informuojamas apie bet kokius rezultatus, ir primena tokios sistemos svarbą siekiant apsaugoti Sąjungos įvaizdį ir reputaciją, ypač delegacijų vadovų atveju;
46.	pažymi, kad EIVT negavo jokių pranešimų apie pažeidimus ir kad EIVT taiko Komisijos gaires dėl informavimo apie pažeidimus; vis dėlto ragina EIVT patvirtinti savo politiką, pritaikytą prie specifinių su šiuo svarbiu klausimu susijusių EIVT ypatumų ir sukurti saugų kanalą potencialiems informatoriams;
Skaitmeninimas, kibernetinis saugumas ir duomenų apsauga

47.	pažymi, kad 2022 m. buvo patvirtinti 129 kibernetiniai išpuoliai prieš EIVT, ir pažymi, kad EIVT yra labai tikėtinas subjektų, turinčių didžiulių išteklių ir norinčių sukelti sunkumų Sąjungos institucijoms, taikinys; apgailestauja, kad vienas didelis 2022 m. įvykęs saugumo incidentas dėl jo sudėtingumo buvo nustatytas tik 2023 m.; palankiai vertina tai, kad nebuvo atskleista jokia konfidenciali informacija; ragina EIVT ir toliau daug dėmesio skirti kibernetiniam saugumui ir hibridinėms grėsmėms ir bendradarbiauti su kitomis ES institucijomis ir valstybėmis narėmis siekiant nustatyti tokias grėsmes ir kuo geriau apsaugoti ES infrastruktūrą; pabrėžia, kad kibernetinis sąmoningumas ir sisteminga mokymo programa, skirta visiems darbuotojams, įskaitant vadovybę, yra pagrindiniai veiksmingos kibernetinio saugumo sistemos elementai;
48.	Su pasitenkinimu pažymi, kad 2022 m. EDAPP nepradėjo ir neužbaigė jokių tyrimų, skirtų konkrečiai EIVT;
49.	toliau su pasitenkinimu atkreipia dėmesį į tai, kad EIVT patvirtino prieglobos politiką ir turi centrinę visų informacinių sistemų ir techninių paslaugų, susijusių su veiklos taikomosiomis programomis ir paslaugomis, saugyklą; taip pat pažymi, kad vietoje esančių informacinių sistemų atveju tiek sistema, tiek jos duomenys yra EIVT tiesiogiai priklausančiuose ir kontroliuojamuose serveriuose ir kad duomenų apsaugos pareigūnas užtikrina patikimą duomenų apsaugos kontrolę; palankiai vertina tai, kad debesijoje esančioms informacinėms sistemoms taikomos duomenų apsaugos sąlygos, grindžiamos bendromis EDAPP ir Komisijos rekomendacijomis;
50.	palankiai vertina tai, kad EIVT atvirojo kodo politika skaitmeninių sprendimų srityje reiškia, kad atvirasis kodas yra perspektyvus sprendimas, jei atlikus vertinimą visos priemonės ir taikomosios programos laikomos lygiavertėmis; pažymi, kad EIVT naudoja įvairius atvirojo kodo produktus;
Pastatai ir saugumas

51.	pažymi, kad EIVT naudoja ir valdo labai sudėtingą pastatų portfelį, kurį sudaro EIVT būstinė Briuselyje ir daugybė biurų ir ambasadorių rezidencijų visame pasaulyje; pažymi, kad 2022 m. pradžioje EIVT Briuselyje iš Komisijos perėmė daugiau kaip 8334 m² plotą pastate, kuriame anksčiau buvo įsikūrusi Europos personalo atrankos tarnyba (EPSO);
52.	palankiai vertina tai, kad 2022 m. EIVT turėjo apie 58 000 m² biurų ploto ir apie 20 proc. iš 153 ambasadoriams skirtų rezidencijų; pažymi, kad EIVT apskaičiavo, kad turint šiuos pastatus iš viso sutaupoma apie 20 mln. EUR per metus; labai palankiai vertina tai, kad EIVT parengė pirkimo strategijos politikos programą, kuri biudžeto valdymo institucijai buvo pateikta 2023 m.;
53.	pažymi, kad nuo 2020 m. EIVT plėtoja savo biurų valdymo politiką, kuria siekiama bendradarbiavimo ir lanksčių biuro koncepcijų tiek būstinėje, tiek delegacijose; prašo, kad šie pokyčiai būtų vykdomi glaudžiai bendradarbiaujant su darbuotojais, siekiant užtikrinti, kad būtų atsižvelgta į pagrįstus rūpesčius ir nuomones;
54.	palankiai vertina tai, kad EIVT daug dėmesio skiria tam, kad jos pastatai būtų prieinami neįgaliesiems ir riboto judumo asmenims; pažymi, kad pastatas Briuselyje jau atitinka tokius reikalavimus, ir palankiai vertina tai, kad EIVT vykdomose atrankos procedūrose numatyta, kad pagrindinis naujų biurų pastatų atrankos kriterijus yra pastatas, kuriame nėra kliūčių neįgaliems asmenims;
55.	pažymi, kad pagrindinės papildomos saugumo išlaidos Sąjungos delegacijose susidarė dėl EIVT, kaip vienintelės Europos misijos Kabule, grįžimo į Kabulą po Talibano perėmimo, blogėjančios saugumo padėties tokiose šalyse ir teritorijose kaip Ukraina ir Sahelis ir poreikio delegacijose turėti daugiau saugumui skirtos įrangos; pažymi, kad šios išlaidos buvo padengtos atidedant kitas išlaidas;
Aplinka ir tvarumas

56.	palankiai vertina tai, kad 2022 m. balandžio mėn. EIVT pasirašė preliminariąją sutartį, kuria siekiama padėti parengti aplinkosaugos vadybos ir audito sistemą (EMAS), skirtą EIVT būstinei ir delegacijoms, kartu pripažindama, kad dėl vietos apribojimų daugelyje delegacijų turės būti taikoma paprastesnė aplinkosaugos vadybos sistema (EMS); prašo informuoti Parlamentą apie šių schemų įgyvendinimo rezultatus būstinėje ir delegacijose;
57.	palankiai vertina tai, kad tiek EIVT būstinėje, tiek 20 delegacijų pastatų iki 2022 m. pabaigos buvo įrengtos fotovoltinės plokštės ir kad per metus tokios plokštės buvo įrengtos trijose delegacijose; ragina EIVT toliau įrenginėti plokštes Briuselyje ir delegacijose, jei jos duoda priimtiną investicijų grąžą;
58.	palankiai vertina tai, kad 2022 m. EIVT parengė savo pirmąjį važinėjimo į darbą planą, kurio tikslas – padidinti darbuotojų, važinėjančių į darbą tvariomis transporto priemonėmis, dalį, kad EIVT pagrindiniame pastate dviračių stovėjimo vietų skaičius buvo padvigubintas ir kad EIVT toliau kompensuoja pusę Briuselio viešojo transporto išlaidų darbuotojams, kurie nesikreipia dėl automobilio stovėjimo ženklelio;
59.	apgailestauja, kad susitarimuose dėl bendro vietos naudojimo šiuo metu nėra nuostatų, susijusių su tvarumu; pažymi, kad tai būtų aiškus signalas apie EIVT įsipareigojimą užtikrinti aplinkos tvarumą, jei tokie susitarimai ateityje taip pat užtikrintų aiškią nuostatą dėl tam tikrų aplinkos apsaugos standartų ir tikslų laikymosi;
Tarpinstitucinis bendradarbiavimas

60.	palankiai vertina tai, kad 2022 m. EIVT susitarė su Parlamentu dėl dviejų susitarimų dėl paslaugų lygio: pirmasis susijęs su Parlamento pareigūnų komandiravimu į pradžioje numatytas tris delegacijas (Jungtinių Tautų Niujorke, Afrikos Sąjungos Etiopijoje ir ASEAN Džakartoje), kuriose komandiruoti darbuotojai bus įtraukti į delegacijų politinių skyrių parlamentinių reikalų poskyrį, o antrasis – dėl Parlamento darbuotojų ryšių biuruose Londone ir Vašingtone;
61.	pažymi, kad 2002 m. Parlamento ir Tarybos tarpinstitucinio susitarimo dėl Parlamento galimybės susipažinti su įslaptinta informacija bendros užsienio ir saugumo politikos (BUSP) srityje pakeitimo procesas tęsiamas labai lėtai ir 2022 m., atrodo, įvyko tik vienas techninis posėdis ir dar vienas buvo numatytas 2023 m.;
62.	palankiai vertina tai, kad EIVT pareiškia, jog puikiai bendradarbiauja su OLAF, Europos prokuratūra ir Audito Rūmais ir kad šios institucijos reguliariai rengia susitikimus ir keičiasi informacija; taip pat palankiai vertina tai, kad EIVT derasi dėl EIVT ir Europos prokuratūros specialios darbo tvarkos, ir prašo, kad Parlamentas būtų informuojamas apie bet kokią šiose derybose padarytą pažangą;
63.	palankiai vertina tai, kad EIVT aktyviai bendradarbiauja su EDAPP per savo duomenų apsaugos pareigūną, be kita ko, dalyvaudama apskritojo stalo diskusijose, susitikimuose, kuriuose nustatomi būsimi duomenų apsaugos pareigūnų tinklo tikslai, ir prisidėdama prie tarptautinio duomenų perdavimo darbo grupės veiklos;
64.	palankiai vertina tai, kad EIVT glaudžiai bendradarbiauja su Europos ombudsmenu ir kad jo atstovai dabar sistemingai kviečiami į EIVT prieš komandiravimą rengiamus seminarus pristatyti savo darbą siekiant didinti informuotumą apie gero administracinio elgesio principus;
Komunikacija
65.	pažymi, kad EIVT iš viso turėjo 14,183 mln. EUR biudžetą, skirtą viešajai komunikacijai ir reklaminei veiklai, ir kad dėl Rusijos agresijos karo prieš Ukrainą labai suintensyvėjo viešoji komunikacija;
66.	palankiai vertina tai, kad EIVT priėmė priemones siekdama užtikrinti geresnį socialinių tinklų naudojimą įmonėse, įskaitant užtikrinimą, kad toks naudojimas atitiktų IT saugumo ir duomenų apsaugos taisykles, atnaujinti gaires ir sustabdyti mokamus reklaminius skelbimus savo oficialioje paskyroje; taip pat atkreipia dėmesį į tai, kad buvo paskelbtos gairės dėl asmeninio naudojimosi socialiniais tinklais;
67.	palankiai vertina tai, kad EIVT prisijungė prie EDAPP vykdomo bandomojo projekto „EU Voice“ ir EIVT bendradarbiauja su kitomis Sąjungos institucijomis, siekdama dalytis patirtimi ir geriausios praktikos pavyzdžiais;
68.	pažymi, kad 2022 m. kovos su užsienio vykdomu manipuliavimu informacija ir kišimusi (FIMI), įskaitant dezinformacijos veiklą, biudžetas iš viso sudarė 7 150 mln. EUR;
69.	pažymi, kad Strateginės komunikacijos Rytų kaimynystės šalyse darbo grupė suintensyvino pastangas atskleisti nuo Rusijos agresijos karo prieš Ukrainą pradžios Kremliaus vykdomas dezinformacijos kampanijas ir kad ši darbo grupė glaudžiai bendradarbiavo su nepriklausoma žiniasklaida ir pilietinės visuomenės partneriais Rytų Europos partnerystės šalyse, siekdama kovoti su užsienio vykdomu manipuliavimu informacija ir kišimusi, ir kad interneto svetainėje „EUvsDisinfo“ pateiktas turinys buvo išverstas į įvairias kalbas, įskaitant oficialiąsias Sąjungos kalbas, taip pat į ukrainiečių, kartvelų, armėnų, azerbaidžaniečių, rusų, kinų ir arabų kalbas;
70.	toliau ragina ES delegacijas skatinti vietos subjektus, pilietinės visuomenės organizacijas ir socialinius partnerius trečiosiose šalyse ir su jais bendradarbiauti siekiant skatinti socialinį dialogą ir dialogą teisinės valstybės, pagrindinių teisių ir kovos su korupcija klausimais; prašo ES delegacijų teikti logistinę bei technologinę paramą žmogaus teisių gynėjams ir čiabuvių tautų gynėjams, visų pirma moterims; ragina ES delegacijas toliau koordinuotai stengtis didinti ES finansuojamų projektų matomumą, ypač šalyse kandidatėse;
Rusijos agresijos karas prieš Ukrainą ir padėtis Gazoje
71.	pažymi, kad Rusijos agresijos karas prieš Ukrainą turėjo labai didelį poveikį EIVT biudžetui dėl didėjančios infliacijos, ypač daugelyje pasaulio vietų, kuriose EIVT vykdo didžiąją dalį savo operacijų, ir kad dėl tokios infliacijos taip pat padidėjo išlaidos saugumui ir IT įrangai;
72.	pažymi, kad delegacijoje Ukrainoje dirba 108 darbuotojai, iš kurių apie 60 proc. buvo vietiniai ir 40 proc. prieš invaziją ekspatrijavę darbuotojai, ir kad nebūtinų darbuotojų buvo paprašyta išvykti likus savaitei iki invazijos pradžios; be to, pažymi, kad sausio mėn. Sąjungos delegacijoje Rusijoje dirbo 25 darbuotojai ekspatriantai, 36 vietiniai darbuotojai ir du darbuotojai iš EIB ir kad 2022 m. balandžio mėn. Rusija išsiuntė 18 delegacijos narių po to, kai 19 Rusijos nuolatinės atstovybės ES narių Briuselyje buvo paskelbti personae non gratae;
73.	palankiai vertina tai, kad spalio 10 d., netrukus po siaubingo „Hamas“ teroristinio išpuolio prieš Izraelį, vyriausiasis įgaliotinis ir pirmininko pavaduotojas sušaukė neeilinį Užsienio reikalų tarybos posėdį; taip pat atkreipia dėmesį į tai, kad 2023 m. spalio 17 d. neeiliniame susitikime Europos Vadovų Taryba nustatė bendrą poziciją dėl padėties Izraelyje ir Palestinoje, įskaitant veiksmų planą, kuriame numatytos kelios darbo kryptys; vis dėlto pažymi, kad užsienio politika ir toliau priklauso daugiausia valstybių narių kompetencijai, o tai riboja Sąjungos institucijų galimybes siųsti vieningus pranešimus apie Sąjungos pozicijas;

